Mi bandung

Mi bandung (ejaan tidak rasmi: mee bandong; ) ialah masakan tradisional terkenal di Malaysia yang berasal daripada Muar, Johor.

Etimologi 
Perkataan 'bandung' di sini bererti 'berganda', 'berkembar' atau 'berpasangan' di mana sesuatu berganding atau bercampuran dengan sesuatu yang lain. Umpamanya seperti 'sirap bandung' untuk minuman susu digandingkan dengan sirap berperisa ros ataupun 'rumah berbandung' untuk rumah berkembar (semi-D). Manakala, daerah Muar diketahui dan dikenali ramai sebagai tempat asalnya mi bandung.

Sejarah 
Mi bandung pada asalnya adalah masakan gandingan mi kuning dan telur ditambah dengan kuah pekat yang dibuat daripada ramuan campuran cili, tumisan bawang bersama rempah ratus, belacan dan udang kering. Ia kemudiannya ditambah baik dengan bahan-bahan seperti udang, daging, kek ikan dan sayuran. Sajian versi khas ("spesial") telah dihasilkan mengikut peredaran masa dengan penambahan bahan seperti udang galah, udang karang ("lobster") atau tulang kaki lembu yang dikenali juga sebagai "gear box".

Ia juga lebih lazim dikenali sebagai 'mi bandung Muar' yang telah menjadi makanan terkenal dan kegemaran di merata Malaysia juga termasuk negara jiran Singapura, namun masih diakui dan diketahui umum bahawa mi bandung asli Muar adalah yang terbaik dan terpilih untuk dijamah. Ia juga dikatakan kegemaran Sultan Johor, Sultan Ibrahim Ismail, mantan Presiden Singapura, S R Nathan dan juga jurumasak selebriti antarabangsa serta usahawan restoran, Chef Wan.

Mi bandung tidak seharusnya dikelirukan dan disalah anggap berasal atau berkaitan dengan Bandung, suatu tempat di Indonesia kerana kedua-duanya tiada hubungan langsung meskipun namanya digelar sedemikian.

Galeri

Rujukan

Pautan luar 
 Mee Bandung Muar: A Homemade Recipe: How To Make Mee Bandung Muar: History of Mee Bandung Muar - dalam bahasa Inggeris
 Resipi Mi Bandung 
 

 
Hidangan mi Malaysia
Masakan Melayu
Mi sup